વૈજ્ઞાનિક સંશોધકો કહે છે કે માનવીનો જેમ વિકાસ થતો ગયો તેમ દરેક ચહેરો યુનિક એટલે કે આગવી ઓળખ ધરાવતો બન્યો. જો દરેક ચહેરા એક સરખા જ હોત તો દુનિયા કેટલી કોમ્પ્લિકેટેડ હોત. દુનિયામાં કરોડો ચહેરા છે તે દરેકની પોતાની એક અલગ ઓળખ છે અને એ દરેક અનેક રીતે બીજા ચહેરાથી જુદા છે. ચહેરા જુદા છે એટલે આપણે એકબીજાને ઓળખી શકીએ છીએ. એક ચહેરાથી બીજા ચહેરાને જુદો તારવી શકીએ છીએ. જો આપણે બધા લગભગ એક સરખા દેખાતા હોત તો દુનિયામાં કેટલી ગરબડ હોત. કેલિફોર્નિયા યુનિવર્સિટીના ડૉ. માઈકલ શિસાન કહે છે કે જો બધાના ચહેરાઓમાં સામ્ય હોત તો કોણ સંબંધી કે સ્વજન અને કોણ પારકું તે ઝટ ઓળખાત નહીં. કોણ ઑફિસનું ને કોણ ઘરની વ્યક્તિ તે કહેવું મુશ્કેલ થઈ પડત. જોકે તમે થોડી વાતચીત કરો ત્યારબાદ જ ફરક ખ્યાલ આવત.